b'\n_START_ARTICLE_\nRevolverin\xc4\x97 patranka\n_START_PARAGRAPH_\nRevolverin\xc4\x97 patranka\xc2\xa0\xe2\x80\x93 automatin\xc4\x97 patranka, kuri turi vien\xc4\x85 vamzd\xc4\xaf ir b\xc5\xabgn\xc4\x85 su daug \xc5\xa1ovini\xc5\xb3 lizd\xc5\xb3 kaip revolveris._NEWLINE_Revolverin\xc4\x97 patranka skiriasi nuo gatlingo tipo patrankos, nes gatlingai turi daug vamzd\xc5\xbei\xc5\xb3 su \xc5\xa1ovini\xc5\xb3 lizdais ir spynomis, sujungt\xc5\xb3 \xc4\xaf besisukant\xc4\xaf blok\xc4\x85. Tuo tarpu revolverin\xc4\x97je patrankoje sukasi tik b\xc5\xabgnas su \xc5\xa1ovini\xc5\xb3 lizdais._NEWLINE_Revolverin\xc4\x97s patrankos naudojamos daugiausia orlaiviuose. Jos buvo sukurtos Antrojo pasaulinio karo pabaigoje. Revolverines patrankas kuria ir naudoja daugiausia Europoje. Tuo tarpu JAV daugiausia naudoja gatlingo tipo aviacines patrankas. Rusija (anks\xc4\x8diau TSRS) taip pat da\xc5\xbeniau naudoja gatlingus._NEWLINE_Tipi\xc5\xa1kas revolverin\xc4\x97s patrankos pavyzdys yra Mauser MK 213, pagal kur\xc4\xaf kurtos beveik visos kitos to tipo patrankos. Pagal \xc5\xa1\xc4\xaf pavyzd\xc4\xaf D. Britanija ir Pranc\xc5\xabzija po karo sukonstravo 30\xc2\xa0mm ADEN ir DEFA patrankas. JAV taip pat suk\xc5\xabr\xc4\x97 kelet\xc4\x85 toki\xc5\xb3 patrank\xc5\xb3, ta\xc4\x8diau ginkluot\xc4\x97n daugiausia priimtos gatlingo tipo automatin\xc4\x97s patrankos._NEWLINE_Dabar viena geriausi\xc5\xb3 revolverini\xc5\xb3 patrank\xc5\xb3 laikomas Mauser BK-27. Laivo patranka Rheinmetall Millennium 35\xc2\xa0mm Naval Gun System yra stambiausia revolverin\xc4\x97 patranka._NEWLINE_Revolverini\xc5\xb3 patrank\xc5\xb3 \xc5\xa1audymo sparta ma\xc5\xbeesn\xc4\x97 negu gatlingo patrank\xc5\xb3, nes visi sviediniai i\xc5\xa1\xc5\xa1aunami i\xc5\xa1 vieno vamzd\xc5\xbeio, kuris labai spar\xc4\x8diai \xc5\xa1audant smarkiai kaista. Gatlingo patrankos \xc5\xa1audo iki 10 000 \xc5\xa1\xc5\xabvi\xc5\xb3/min. sparta (tai rusi\xc5\xa1ka G\xc5\xa0-6-23), tuo tarpu revolverini\xc5\xb3 patrank\xc5\xb3 sparta paprastai iki 2 000 \xc5\xa1\xc5\xabv./min._NEWLINE_Revolverin\xc4\x97s patrankos paprastai turi didesn\xc4\x99 pradin\xc4\x99 \xc5\xa1audymo spart\xc4\x85, kadangi pradedant \xc5\xa1audyti jos turi \xc4\xafsukti ma\xc5\xbeesn\xc4\x99 mas\xc4\x99\xc2\xa0\xe2\x80\x93 tik b\xc5\xabgn\xc4\x85. Tuo tarpu gatlingini\xc5\xb3 patrank\xc5\xb3 sukamasis blokas \xc5\xbeymiai masyvesnis, nes jame yra visi vamzd\xc5\xbeiai su \xc5\xa1ovini\xc5\xb3 lizdais. JAV gatlingini\xc5\xb3 patrank\xc5\xb3 did\xc5\xbeiausia \xc5\xa1audymo sparta pasiekiama tik po pus\xc4\x97s sekund\xc4\x97s, kai blokas \xc4\xafsisuka. D\xc4\x97l \xc5\xa1i\xc5\xb3 ypatybi\xc5\xb3 tos pa\xc4\x8dios mas\xc4\x97s revolverin\xc4\x97 patranka gali \xc5\xa1audyti stambesnio kalibro sviediniais, negu gatlingin\xc4\x97 patranka._NEWLINE_Dabartin\xc4\x97s aviacin\xc4\x97s revolverin\xc4\x97s patrankos b\xc5\xabna 27\xe2\x80\x9330\xc2\xa0mm kalibro, tuo tarpu tipi\xc5\xa1kos naikintuv\xc5\xb3 gatlingin\xc4\x97s patrankos b\xc5\xabna 20\xe2\x80\x9325\xc2\xa0mm kalibro.'